# **ROMÂNIA**

**JUDEŢUL SATU MARE**

###### CONSILIUL JUDEŢEAN SATU MARE

###### DIRECȚIA ECONOMICĂ

**Nr. \_\_\_\_\_/\_\_\_\_\_\_\_\_\_\_**

# **RAPORT DE SPECIALITATE**

**pentru modificarea Hotărârii Consiliului Județean Satu Mare nr. 57/2019 privind aprobarea schemei de ajutor de stat de exploatare pentru perioada 2019 – 2020, care rezultă din Planul de afaceri al Regiei Autonome Aeroportul Satu Mare,** **modificată prin Hotărârea Consiliului Județean Satu Mare nr. 45/2021**

*Regulamentul (UE) nr. 651/2014 de declarare a anumitor categorii de ajutoare compatibile cu Piaţa internă în aplicarea art. 107 şi 108 din TFUE*, modificat şi completat prin *Regulamentul (UE) 2017/1.084 al Comisiei din 14 iunie 2017 cu privire la ajutoarele pentru infrastructurile portuare şi aeroportuare, pragurile de notificare pentru ajutoarele pentru cultură şi pentru conservarea patrimoniului, ajutoarele pentru infrastructurile sportive şi pentru infrastructurile de agrement multifuncţionale, precum şi schemele de ajutoare regionale de exploatare pentru regiunile ultraperiferice şi de modificare a Regulamentului (UE) nr. 702/2014 în ceea ce priveşte calcularea costurilor eligibile*, cuprinde categoriile de ajutoare de stat care sunt exceptate de la obligația de notificare prevăzută la art. 108 alin. (3) din *Tratatul privind funcţionarea Uniunii Europene (Jurnalul Oficial nr. C 115 din 9 mai 2008)*, potrivit căreia Comisia Europeană trebuie informată în timp util pentru a-şi prezenta observaţiile cu privire la proiectele care urmăresc să instituie sau să modifice ajutoarele. Astfel, ajutoarele de exploatare acordate unui aeroport sunt compatibile cu piața internă și sunt exceptate de la obligația de notificare dacă îndeplinesc condițiile prevăzute la art. 56a alin. (3), (4), (10) și (15)-(18) din Regulament, respectiv:

- aeroportul trebuie să fie deschis tuturor potențialilor utilizatori. În cazul unor limite fizice de capacitate, ajutorul se alocă pe baza unor criterii pertinente, obiective, transparente și nediscriminatorii. (*alin (3)*)

- ajutoarele nu se acordă pentru relocarea aeroporturilor existente sau pentru crearea unui nou aeroport de pasageri, inclusiv transformarea unui aerodrom existent într-un aeroport de pasageri. (*alin. (4)*)

- ajutoarele nu se acordă aeroporturilor care înregistrează un trafic mediu anual de mărfuri de peste 200 000 de tone în cursul ultimelor două exerciții financiare dinaintea celui în care sunt acordate efectiv ajutoarele. Ajutoarele nu trebuie să conducă la creșterea traficului mediu anual de mărfuri pe aeroport la mai mult de 200 000 de tone în cursul următoarelor două exerciții financiare după acordarea ajutoarelor. (*alin. (10)*)

- ajutoarele de exploatare nu se acordă aeroporturilor care înregistrează un trafic mediu anual de pasageri de peste 200 000 de pasageri în cursul ultimelor două exerciții financiare dinaintea celui în care sunt acordate efectiv ajutoarele. (*alin. (15)*)

- valoarea ajutorului de exploatare nu trebuie să depășească ceea ce este necesar pentru acoperirea pierderilor din exploatare și a unui profit rezonabil pe durata perioadei relevante. Ajutorul se acordă fie sub formă de tranșe periodice stabilite ex ante, care nu sunt majorate în cursul perioadei pentru care se acordă ajutorul, fie sub formă de sume stabilite ex post pe baza pierderilor din exploatare constatate. (*alin. (16)*)

- ajutorul de exploatare nu este plătit în ceea ce privește orice an calendaristic în timpul căruia traficul anual de pasageri al aeroportului depășește 200 000 de pasageri. (*alin. (17)*)

- acordarea ajutorului de exploatare nu este condiționată de încheierea unor acorduri cu anumite companii aeriene cu privire la tarifele de aeroport, plățile de marketing sau alte aspecte financiare legate de operațiunile companiilor aeriene la aeroportul în cauză. (*alin. (18)*)

Potrivit prevederilor art**. 5 alin. (3) lit a)-f)** din Anexa la Ordinul viceprim-ministrului, ministrul dezvoltării regionale şi administraţiei publice, nr. 1.259/2019 privind aprobarea Schemei de ajutor de stat de exploatare pentru aeroporturile regionale din România cu un trafic de maximum 200.000 de pasageri pe an, modificată prin Ordinului ministrului Lucrărilor Publice, Dezvoltării și Administraţiei nr. 2564/2023, beneficiarii de ajutoare de exploatare (aeroporturi regionale aflaţi sub autoritatea consiliilor judeţene) trebuie să prezinte un plan de afaceri furnizorului ajutorului de stat (judeţul la nivelul căruia consiliul judeţean are în subordine aeroport) şi să demonstreze îndeplinirea următoarelor cerinţe cumulative:

a) ajutorul solicitat contribuie la obiectivul de interes comun bine definit, respectiv sporirea mobilităţii cetăţenilor şi conectivitatea regiunilor prin stabilirea de puncte de acces pentru zborurile efectuate în interiorul Uniunii Europene sau facilitarea dezvoltării regionale;

b) intervenţia statului este absolut necesară, întrucât aduce o îmbunătăţire substanţială pe care piaţa nu o poate realiza pe cont propriu;

c) măsura de ajutor are caracterul adecvat, întrucât nu există alte instrumente de politică care să permită atingerea obiectivului de interes comun prevăzut la lit. a);

d) ajutoarele au efect stimulativ, respectiv este probabil ca, în absenţa ajutorului şi luând în considerare posibila prezenţă a unor ajutoare pentru investiţii şi nivelul traficului, nivelul activităţii aeroportului în cauză să se reducă semnificativ;

e) ajutoarele sunt limitate la minimul necesar pentru ca activitatea care beneficiază de ajutor să se deruleze;

f) nu se înregistrează efecte negative nejustificate asupra concurenţei şi a schimburilor comerciale dintre statele membre.

În conformitate cu prevederile art. 10 lit. a)-c) din Anexa la OMDRAP nr. 1259/2019, modificat prin OMLPDA nr. 2564/2023, beneficiarii schemei de ajutor de stat trebuie să îndeplinească următoarele condiții:

a) prestează servicii aeroportuare pentru exploatarea infrastructurii aeroporturilor regionale;

b) înregistrează un trafic de maximum 200.000 de pasageri pe an în cursul ultimelor două exerciţii financiare dinaintea celui în care sunt acordate efectiv ajutoarele;

c) transmit furnizorului un plan de afaceri în vederea verificării:

(i) eligibilităţii;

(ii) efectului probabil asupra traficului al celorlalte aeroporturi situate în zona pe care o deserveşte aeroportul respectiv;

(iii) existenţei sau nu a posibilităţii de a suporta totalitatea cheltuielilor de exploatare;

(iv) valorii ajutorului minim necesar pentru acoperirea deficitului de finanţare preconizat în ceea ce priveşte cheltuielile de exploatare.

Potrivit prevederilor art. 13 din Anexa la OMDRAP nr. 1259/2019, modificat prin OMLPDA nr. 2564/2023, s-a prelungit valabilitatea schemei de ajutor de stat de exploatare pentru aeroporturile regionale din România cu un trafic de maximum 200.000 de pasageri pe an până la data de 31 decembrie 2026.

Prin Nota de fundamentare nr. 435/02.02.2024, Regia Autonomă Aeroportul Satu Mare înaintează propunerea prelungirii schemei de ajutor de stat de exploatare acordat regiei prin Hotărârea Consiliului Județean Satu Mare nr. 57/2019, modificată prin HCJSM nr. 45/2021, pentru perioada 2024-2026. Schema de ajutor de stat de exploatare pentru perioada 2024 – 2026, reprezintă deficitul de exploatare care rezultă în baza proiecțiilor financiare cuprinse în Planul de afaceri anexat la Nota de fundamentare.

Planul de afaceri din care rezultă schema de ajutor de stat de exploatare propusă spre aprobare demonstrează îndeplinirea cerinţelore cumulative prevăzute la art. 5 alin. (3) lit. a)-f) din Anexa la Ordinul ministrului Dezvoltării Regionale și Administrației Publice nr. 1259/2019 privind aprobarea Schemei de ajutor de stat de exploatare pentru aeroporturile regionale din România cu un trafic de maximum 200.000 de pasageri pe an. Totodată permite autorității tutelare, în calitate de furnizor de ajutor de stat, verificarea indeplinirii condițiilor precazute la art. 10 lit. a)-c) din Anexa la ordin.

*Ipotezele de lucru luate în considerare în Planul de afaceri*

Analiza rezultatelor din exploatare a fost făcută pentru perioada planului de afaceri (2021-2026), dar modelul financiar a vizat o perioadă mai mare.

La construirea modelului financiar au fost luate în considerare următoarele intrări și ipoteze de lucru:

- Prognoza de trafic a fost întocmită cu luarea în considerare a tendințelor de creștere a traficului la nivelul Aeroportului de după perioada de pandemie;

- Au fost luate în calcul bugetele de venituri si cheltuieli pentru anii 2021 și 2022 ale Regiei Autonome Aeroportul International Satu Mare și prognozele bugetare pentru anii 2023, 2024 și 2025

- Veniturile aeronautice variază în funcție de numărul de mișcări și numărul de pasageri, depinzând de tarifele aeronautice utilizate

- Veniturile non-aeronautice variază în funcție de capacitatea administrației aeroportului de a identifica servicii si activități, care asociate serviciilor aeroportuare să genereze venituri suplimentare pentru Aeroport

- Creșterea de personal preconizată de către managementul Regiei Autonome Aeroportul International Satu Mare, precum și creșterea productivității muncii la nivelul entității, inclusiv prin creșterea stimulentelor de natură salarială acordate personalului și asigurarea perfecționării în muncă a angajaților

- Creșterea cheltuielilor de exploatare în functie de nevoile cerute de dezvoltarea traficului aerian, dar și pentru asigurarea activităților de mentenanță și reparații la nivelul infrastructurii aeroportuare și a dotărilor specifice

- Veniturile și costurile din operare au fost estimate plecând de la veniturile și costurile înregistrate de R.A. Aeroportul Satu Mare în anii 2021 și 2022

- Veniturile din handling sunt bazate pe venitul mediu aferent acestei activități din 2021 (pentru curse interne, internationale si altele) și pe tariful de 20 euro/cursa pentru handlingul de rampă practicat de R.A. Aeroportul Satu Mare pentru cursele externe

- Nu au fost luate în considerare veniturile și costurile ocazionale, de tip „one time”, precum și alte venituri și cheltuieli care nu au legătură cu performanța strict operatională (venituri și costuri financiare, penalități etc).

- S a avut în vedere realizarea unor investiții importante în infrastructura aeroportuară și în dotări pentru creșterea siguranței și securități activității aeroportuare, prin atragerea de fonduri nerambursabile în cadrul Programului Operational Infrastructură Mare 2014-2020, respectiv luarea unor măsuri cu impact pozitiv pe termen lung pentru îmbunătățirea productivității muncii și creșterea calității serviciilor prestate

Pe baza modelului de afaceri propus **rezultatele (deficitele) din exploatare pentru perioada 2021-2026 (lei) se prezintă altfel:**

|  |  |  |  |  |  |  |
| --- | --- | --- | --- | --- | --- | --- |
|  | **2021** | **2022** | **2023** | **2024** | **2025** | **2026** |
| Rezultat din exploatare | -6.369.000 | -6.951.000 | **-**7.909.000 | **-14.455.000** | **-15.386.000** | **-16.560.000** |

Prin Hotărârea consiliului de administrație nr. 1/2024 a fost aprobată Planul de afaceri al R.A. Aeroportul Satu Mare și avizată prelungirea schemei de ajutor de stat de exploatare pentru perioada 2024-2026.

Ca urmare a celor menţionate mai sus, în temeiul prevederilor art. 182 alin. (4) cu trimitere la art. 136 alin. (10) din Ordonanța de urgență a Guvernului României nr, 57/2019 privind Codul administrativ, cu modificările și completările ulterioare, propunem adoptarea proiectului de hotărâre pentru modificarea Hotărârii Consiliului Județean Satu Mare nr. 57/2019 privind aprobarea schemei de ajutor de stat de exploatare pentru perioada 2019 – 2020, care rezultă din Planul de afaceri al Regiei Autonome Aeroportul Satu Mare, modificată prin Hotărârea Consiliului Județean Satu Mare nr. 45/2021.

**DIRECTOR EXECUTIV, ŞEF SERVICIU,**

**Czumbil Sorana Manţa Magdalena Sofia**

**VIZAT JURIDIC,**

**Roşu Adriana Carmen**

Red/Tehn. V.E..

5 ex.